b'\n_START_ARTICLE_\nCementiranje jekla\n_START_PARAGRAPH_\nCementiranje je termokemi\xc4\x8dna povr\xc5\xa1inska obdelava jekla._NEWLINE_Jeklo z malo ogljika povr\xc5\xa1insko naoglji\xc4\x8dimo in nato zakalimo. Jekla z nizkim dele\xc5\xbeem ogljika namre\xc4\x8d niso kaljiva. Uporabimo ga, ko od dolo\xc4\x8denega konstrukcijskega elementa zahtevamo trdo povr\xc5\xa1ino in \xc5\xbeilavo notranjost._NEWLINE_Za cementiranje najbolj pogosto uporabimo navadna ogljikova jekla z 0,1 do 0,2\xc2\xa0% C in tudi malolegirana jekla. Strojni elementi, ki se cementirajo so: gredi, \xc4\x8depi, te\xc4\x8daji, osi, batnice, zobniki... _NEWLINE_Jeklo naoglji\xc4\x8dimo v temperaturnem obmo\xc4\x8dju med 850 \xc2\xb0C in 950 \xc2\xb0C (v avstenitnem podro\xc4\x8dju) v mediju, ki oddaja ogljik. Primerno cementirno sredstvo (trdno, teko\xc4\x8de ali plinasto) dose\xc5\xbee na povr\xc5\xa1ini jekla 0,8-0,9\xc2\xa0% C, ki difundira v notranjost. Hitrost naoglji\xc4\x8denja je med 0,1 in 0,25 mm/h, naoglji\xc4\x8dimo pa robno plast do globine med 0,5 in 2 mm. Po naoglji\xc4\x8denju lahko jeklo na razli\xc4\x8dne na\xc4\x8dine kalimo ter na koncu popu\xc5\xa1\xc4\x8damo. Cementirno globino Eht dolo\xc4\x8dimo z merjenjem trdote HV 1. Jeklo je cementirano do tiste globine, kjer je trdota 550 HV 1.'